भारत में जिस तरह का आर्थिक विकास हो रहा है या हुआ है, वह भी कला को सामाजिक स्तर पर हाशिए की तरफ धकेल रहा है। कलाएँ भी तभी विकसित होती हैं जब कलाकार आर्थिक स्तर पर स्वनिर्भर हों। हिंदी की बात करता हूँ। किसी हिंदी लेखक के लिए आज यह संभव नहीं है कि वह सिर्फ लेखन के बल पर जीवन यापन कर ले। पेंटरों के लिए भी मुश्किल होता जा रहा है। कुछ बड़े पेंटर शायद आर्थिक संकट न झेल रहे हों लेकिन नब्बे फीसदी झेल रहे हैं। क्यों? इसलिए कि न समाज में पाठक हैं और न कला के खरीदार। यह बात घिसी-पिटी हो चुकी है, लेकिन इससे मुँह नहीं मोड़ा जा सकता है कि अगर कोई लेखन के बल पर जीना चाहे तो उसकी स्थिति विदर्भ के किसान की तरह होगी। इस रूपक का इस्तेमाल मैं अनजाने में नहीं कर रहा हूँ। बल्कि सुचिंतित तौर पर कर रहा हूँ। जिस तरह भारत का किसान सीमांत पर जा रहा है उसी तरह भारत का कलाकार भी। यानी खेतिहर और कलाकार - दोनों का भवितव्य असमय मृत्यु है। मौजूदा भारतीय समय, जिसे हम आधुनिक समय भी कह सकते हैं, का कटु सत्य यही है। यदि आपके पास सरकारी नौकरी है, या बड़ा व्यवसाय है, या आप दलाली में निष्णात हैं, और इन सबके साथ आप कला में किसी स्तर पर, या किसी विधा में सक्रिय हैं तो आप कला जगत में भी छा सकते हैं। एक प्रोफेसर के लिए आलोचक-शिरोमणि का तख्त पाना आसान है, जैसे एक अफसर के लिए कवि होना और किसी बड़े व्यावसायी की पेंटर पत्नी या बेटी के लिए बड़ी गैलरी में आर्ट शो करना। फिल्म की दुनिया में तो वही टिकेगा जिसकी पीठ पर धन्नासेठ यानी बड़े प्रॉड्यूसर का हाथ हो। वरना आप कुछ दूर तक दौड़ेंगे और फिर घिसटना शुरू कर देंगे।आधुनिक या समकालीन कला परिदृश्य का यह सबसे बड़ा दुखांत है।